钦定古今图书集成/历象汇编/岁功典/第078卷 > 水调歌头〈九日〉 王千秋
## 钦定古今图书集成/历象汇编/岁功典/第078卷 > 水调歌头〈九日〉 王千秋

壮日遇重九，跃马恣欢游。如今何事多感，霜鬓不禁
秋。目断五陵台路，无复登高千骑，鼓吹簇轻裘。霜露
下南国，淮汉绕神州。　钓松鲈，斟郢酒，听吴讴。壮心
铄尽，今夕重见紫茱羞。月落笳鸣沙碛，烽静人耕榆
塞，此志恐悠悠。拟欲堕清泪，生怕菊花愁。